Author: 23
Last saved by: tapferova
Company: mvsr

Predkladacia  správa

V predloženom návrhu sú úlohy pre ústredné orgány štátnej správy, obvodné úrady a obce s určenými termínmi ich plnenia v súlade s lehotami ustanovenými zákonom SNR          č. 346/1990 Zb. o voľbách do orgánov samosprávy obcí v znení neskorších predpisov. 

Splnením úloh budú  vytvorené podmienky k náležitému zabezpečeniu prípravy volieb po stránke organizačnej, materiálnej a technickej. Plnenie úloh bude spočívať predovšetkým vo vydaní pokynov, na ktorých základe budú koordinované všetky práce spojené s prípravou volieb. Ďalej pôjde o práce spojené so zabezpečením tlače a distribúcie volebných tlačív, s vytvorením volebných orgánov všetkých stupňov a  podmienok pre ich činnosť, so zabezpečením elektronického komunikačného spojenia volebných orgánov všetkých stupňov, so zabezpečením školení osôb, ktoré sa budú podieľať na príprave volieb a samotného priebehu hlasovania, so zabezpečením spracovania výsledkov hlasovania, archivácie volebnej dokumentácie a ďalších prác súvisiacich s prípravou a vykonaním volieb.

Na zabezpečenie prípravy a vykonania volieb do orgánov samosprávy obcí v roku 2010 sú v rozpočtovej kapitole Ministerstva vnútra Slovenskej republiky rozpočtované účelové finančné  prostriedky vo výške 7 699 130 eur a v rozpočtovej kapitole Štatistického úradu Slovenskej republiky vo výške 1 348 396 eur. 

Finančné prostriedky ministerstva vnútra budú použité najmä na zabezpečenie úhrady náhrady mzdy členom volebných komisií a odmien členom a zapisovateľom miestnych a okrskových volebných komisií, tlače a distribúcie hlasovacích lístkov, metodických a informačných materiálov a volebných tlačív, na zabezpečenie činnosti volebných komisií, na vybavenie volebných miestností, na ochranu volebných miestností a ochranu verejného poriadku v deň konania volieb, na výdavky spojené s prevádzkou a nevyhnutnou úpravou volebných miestností  a na komplexné služby spojov. Finančné prostriedky určené pre Štatistický úrad Slovenskej republiky zahŕňajú výdavky spojené s prípravou spracovania a so spracovaním výsledkov volieb.